नोएडा ! तेजी से बदलते परिवेश और टेलीविजन पर आने वाले हिंसक कार्यक्रम बच्चों को मानसिक रोगी बना रहे हैं। आलम यह है कि एनसीआर के 15 प्रतिशत छात्र किसी न किसी मानसिक समस्या के शिकार है। इस कारण बाल अपराध और आत्महत्या के मामलों के तेजी के बढ़ते जा रहे हैं।
विद्यार्थियों में मानसिक समस्या को लेकर रविवार को राज्यश्री मानव कल्याण समिति ने सेक्टर-37 में एक जागरुकता कार्यक्रम का आयोजन किया। शिविर में लोगों को जानकारी देते हुए संस्था के वरिष्ठ उपाध्यक्ष डा प्रणव प्रकाश ने कहा कि गत वर्ष दिल्ली एनसीआर में 15 प्रतिशत छात्रों में विभिन्न तरह की मानसिक समस्याएं पाई गई। जिसमें छात्रों का उग्र होना और विभिन्न हिंसक वारदातों में शामिल होने की समस्याएं बढ़ती जा रही हैं। उन्होंने कहा कि विकट परिस्थिति में किशोर आत्महत्या जैसे कदम उठा लेते हैं। इस समस्या की शुरूआत में अगर माता पिता और शिक्षक ध्यान दें तो इसे पहचाना जा सकता है। अगर बच्चा और किशोर अपने सहपाठी, परिवार के लोगों या स्कूल में उग्र हो या वह लोगों से मेलजोल बढ़ाने से बच रहा हो और खुद में ही ज्यादा समय बिताने लगे तो अभिभावकों को उसे मनोवैज्ञानिक के पास ले जाना चाहिए। संस्था की अध्यक्ष साधना सिंह ने लोगों को संबोधित करते हुए कहा कि पिछले कुछ सालों में बात अपराध के मामले से तेजी से सामने आए है। कई जघन्य अपराधों में भी एकस्कूली छात्र और किशोर शामिल है। अगर समय पर इस समस्या पर ध्यान नहीं दिया गया तो आने वाले दिनों में बाल अपराध और आत्महत्या जैसी कठिन चुनौती का सामना करना मुश्किल हो जाएगा।
hin_Deva hin_Deva